  Майя Бывальцева Удмуртиысь мерлык, семья но демографи политикая министерствоен Татьяна Чуракова кивалтоз. Иворъёсъя «Удмуртия» агентстволы со сярысь веразы улосвылысь тӧролэн но кивалтэтлэн пресс-службазы. Со ужоскетъёссэ быдэсъяны кутскоз 4-тӥ коньывуонысен. Та дырозь Чуракова Эгра ёрослэн тӧроез вал. Со интыуже сое 2016-тӥ бырйизы. Азьвыл элькунысь мерлык политикая министерствоен Ольга Корепанова кивалтӥз. Тодэ вайытом, Татьяна Чураковаен кивалтоно министерство азьланяз ужъя но миграци политикая министерствоен огазеямын луоз. Сыӵе выльдӥськон чакламын кивалтэтлэн выль ёзсӧзнэтаз, кудӥныз вордӥськонэ тодматӥз Удмуртилэн тӧроез Александр Бречалов. Огазеяськон выль арозь ортчытэмын луыны кулэ, выль удысэт — Ужъя но мерлык политикая министерство 2018-тӥ арын 1-тӥ толшорысен ужаны кутскоз. ВАТСАН Татьяна Юрьевна Чуракова вордӥськиз 22-тӥ куартолэзе 1968-тӥ арын.   1990-тӥ арын Удмурт кун университетэз «историяя дышетӥсь» ӧнеръя йылпумъяз, 2000-тӥ арын — Кун службая Урал академиез «менеджер» ӧнеръя.   1990–1994 аръёсы — Эграысь 4 номеро шоръёзо школаын историяя дышетӥсь;  1994–1999 аръёсы — Эгра ёрос администрациысь егитъёслэн политиказыя ёзэтлэн кивалтӥсез;  1999–2002 аръёсы — Эгра ёрос администрациысь егитъёсын ужанъя ёзэтлэн кивалтӥсез;  2002–2007 аръёсы — Эгра ёрос администрацилэн тӧроезлэн воштӥсез;  2007–2016 аръёсы — Эгра ёрос администрацилэн тӧроезлэн нырысетӥ воштӥсез;  2016-тӥ арысен — «Эгра ёрос» муниципал кылдытэтлэн тӧроез.  Удмурт Элькунысь кивалтэтлэн данъян грамотаеныз, Удмурт Элькунысь Кун Кенешлэн данъян грамотаеныз пусъемын. «Удмурт Элькунысь кун но муниципал службаысь дано ужась» ним сётэмын.   Быземын, вить нылпиосыз. Тегъёс: Ижкар Удмуртия кивалтэт Мерлыкполитикаяминистерство ТатьянаЧуракова  